Hei, denne artikkelen er over ett år gammel og kan inneholde utdatert informasjon

(Dagbladet): Retten i Jeddah i Saudi-Arabia kom med beslutningen denne uken. Raif Badawi har sittet fengslet siden juni 2012 på grunn av blasfemiske ytringer på sin blogg og i sine TV-sendinger på internett, melder CNN.

Straffen er sju års fengsel og 600 piskeslag. Piskeslagene skal gjennomføres i fire omganger, 150 av gangen, sier dommeren.

Mannens advokat sier til BBC at dette er et tegn på at dommeren vil ydmyke Badawi, og varsler at saken vil bli anket.

Menneskerettighetsforkjempere har fulgt saken tett og reagerer på behandlingen av Badawi.

- Denne utrolig strenge straffen mot en fredelig blogger, gjør til latter de påstandene vi har hørt fra myndighetene, som sier at Saudi Arabia støtter reform og religionskritikk, sier Nadim Houry i Human Rights Watch.

Badawi er en av grunnleggerne av internettsiden «Frie Saudi-Arabiske liberale». Siden var et forum for offentlig debatt, men ble sett på som en trussel mot sikkerheten i landet av myndighetene, skriver BBC.

Nettstedet publiserte også saker som åpent kritiserte landets religiøse ledere, ifølge Human Rights Watch.

Raif Badawis kone, Ensaf Haidar, sier til CNN at hun ble knust av nyheten.

- Jeg vet ikke hva jeg skal gjøre. Han har ikke gjort noe galt, sier hun. Paret har ifølge CNN tre barn som er bosatt i Libanon.

Amnesty International skriver på sin nettside at de anser Raif Badawi som en samvittighetsfange, fengslet utelukkende for å benyttet seg av ytringsfriheten.